CELEX: 
Language: hr
Date: 2021-10-12 00:00:00
Title: DELEGIRANA UREDBA KOMISIJE (EU) …/... o izmjeni Delegirane uredbe (EU) 2017/891 u pogledu izračuna vrijednosti proizvodnje koju je proizvođačka organizacija u sektoru voća i povrća stavila na tržište

OBRAZLOŽENJE
            
            
               1.KONTEKST DELEGIRANOG AKTA
            
            
               Uredbom (EU) br. 1308/2013 Europskog parlamenta i Vijeća o uspostavljanju zajedničke organizacije tržišta poljoprivrednih proizvoda utvrđena su pravila u pogledu organizacija proizvođača u sektoru voća i povrća. Tom uredbom Komisija se ujedno ovlašćuje za donošenje delegiranih i provedbenih akata.
            
            
               Posljednjih je godina u porastu šteta na usjevima uzrokovana prirodnim katastrofama, nepovoljnim klimatskim uvjetima i bolestima ili najezdama nametnika.
            
            
               Najnovija iskustva u vezi sa štetom uzrokovanom dugotrajnim pojavama jakog mraza u nekoliko država članica u travnju 2021. pokazala su da je potrebno trajnije rješenje u smislu fleksibilnosti u izračunu vrijednosti proizvodnje koju je proizvođačka organizacija stavila na tržište kako bi se u budućnosti stabilizirala razina financijske pomoći Unije u okviru tekućih operativnih programa.
            
            
               Svrha je ovog delegiranog akta izmijeniti Delegiranu uredbu Komisije (EU) 2017/891 o dopuni Uredbe (EU) br. 1308/2013 Europskog parlamenta i Vijeća tako da se utvrdi veća fleksibilnost u izračunu vrijednosti proizvodnje koju je proizvođačka organizacija stavila na tržište u slučaju kada je suočena sa štetom u proizvodnji voća i povrća uzrokovanom prirodnim katastrofama, nepovoljnim klimatskim uvjetima i bolestima ili najezdama nametnika zbog koje proizvodi više nisu upotrebljivi ni za konzumaciju ni za preradu. Takva šteta utječe na financijsku stabilnost proizvođačkih organizacija i njihovu sposobnost provedbe operativnih programa tijekom provedbenog razdoblja i u određenim slučajevima može dovesti do njihova neispunjavanja kriterija priznavanja.
            
            
               Zahvaljujući fleksibilnosti utvrđenoj ovim aktom o izmjeni povećat će se otpornost predmetnih proizvođačkih organizacija u slučajevima prirodnih katastrofa, nepovoljnih klimatskih uvjeta i bolesti ili najezda nametnika. To bi moglo pomoći proizvođačkim organizacijama da svoje strategije prilagode za budućnost i odgovore na fitosanitarne ili meteorološke rizike adekvatnim mjerama i djelovanjima u okviru svojih operativnih programa.
            
            
               2.SAVJETOVANJA PRIJE DONOŠENJA AKTA
            
            
               Savjetovanja, u koja su bili uključeni stručnjaci iz svih 27 država članica, održala su se 26. kolovoza 2021. u stručnoj skupini za poljoprivredna tržišta u okviru jedinstvene zajedničke organizacije tržišta. Tijekom tog postupka savjetovanja postignut je opći konsenzus o nacrtu delegirane uredbe. 
            
            
               Nacrt delegiranog akta bio je objavljen na portalu Bolja regulativa od 30. kolovoza 2021. do 27. rujna 2021., a povratne informacije primljene su od pet dionika. Povratne informacije bile su pozitivne i podupirale su predloženu izmjenu te su sadržavale komentare, među ostalim, o referentnom razdoblju, ulozi nadležnih tijela, uzajamnim fondovima, stopama sufinanciranja i ulaganjima u fizičku imovinu. Komentari koji nisu obuhvaćeni područjem primjene ovog delegiranog akta i fleksibilnost odobrena proizvođačkim organizacijama i državama članicama u slučaju šteta uzrokovanih prirodnim katastrofama, nepovoljnim klimatskim uvjetima i bolestima ili najezdama nametnika nisu se mogli uzeti u obzir. 
            
            
               3.PRAVNI ELEMENTI DELEGIRANOG AKTA
            
            
               Ovim delegiranim aktom dopunjavaju se određene odredbe Uredbe (EU) br. 1308/2013 i Uredbe (EU) br. 1306/2013 koje su potrebne kako bi se osiguralo pravilno funkcioniranje proizvođačkih organizacija u sektoru voća i povrća i, konkretno, osnova za izračun vrijednosti proizvodnje stavljene na tržište iz članka 34. stavka 2. Uredbe (EU) br. 1308/2013.
            
            
               Člankom 23. Delegirane uredbe Komisije (EU) 2017/891 utvrđena su posebna pravila u pogledu gornje granice za financijsku pomoć Unije, među ostalim fleksibilnost u izračunu vrijednosti proizvodnje stavljene na tržište u posebnim slučajevima.
            
            
               Ovim delegiranim aktom propisuje se dodatna fleksibilnost u izračunu vrijednosti proizvodnje koju je proizvođačka organizacija stavila na tržište u slučaju smanjenja vrijednosti proizvodnje stavljene na tržište koje je uzrokovano prirodnim katastrofama, nepovoljnim klimatskim uvjetima i bolestima ili najezdama nametnika.
            
            
               DELEGIRANA UREDBA KOMISIJE (EU) …/...
            
            
               оd 12.10.2021.
            
            
               o izmjeni Delegirane uredbe (EU) 2017/891 u pogledu izračuna vrijednosti proizvodnje koju je proizvođačka organizacija u sektoru voća i povrća stavila na tržište
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
         
         
            
               uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007
                  1
               , a posebno njezin članak 37. točku (c) podtočke i. i iv.,
            
            
               budući da:
            
            
               (1)Prirodne katastrofe ili nepovoljni klimatski uvjeti već nekoliko godina nanose sve veće štete u proizvodnji voća i povrća u Uniji. Fond solidarnosti Europske unije, osnovan Uredbom Vijeća (EZ) br. 2012/2002
                  2
               , mobiliziran je 2017. te je Latviji dodijeljena posebna pomoć u svrhu otklanjanja štete uzrokovane snažnim poplavama u ljeto i jesen 2017. Godine 2018. zbog obilnih kiša i poplava u određenim dijelovima Unije (Estonija, Latvija, Litva i Finska) Provedbenom uredbom Komisije (EU) 2018/108
                  3
                odobrena je hitna mjera u obliku pomoći poljoprivrednicima. U proljeće 2021. određene regije u nekoliko država članica (posebno u Španjolskoj, Francuskoj i Italiji) i određeni proizvodi (breskve, nektarine, jabuke i drugo) pretrpjeli su razdoblje jakog mraza te je propalo više od 50 % proizvodnje.
            
            
               (2)S obzirom na sve češće prirodne katastrofe ili nepovoljne klimatske uvjete potrebno je dugoročno rješenje u pogledu izračuna vrijednosti proizvodnje koju su proizvođačke organizacije stavile na tržište kako bi te organizacije u budućnosti postale otpornije. Delegiranu uredbu Komisije (EU) 2017/891
                  4
                potrebno je izmijeniti tako da se utvrdi fleksibilnost u izračunu vrijednosti proizvodnje koju je proizvođačka organizacija stavila na tržište u Uniji u slučaju kada je suočena s prirodnim katastrofama ili klimatskim uvjetima zbog kojih proizvodi više nisu upotrebljivi ni za konzumaciju ni za preradu.
            
            
               (3)Veliki gubici u vrijednosti proizvodnje stavljene na tržište uzrokovani prirodnim katastrofama ili nepovoljnim klimatskim uvjetima znatno utječu na iznos pomoći Unije koju proizvođačke organizacije primaju u sljedećoj godini jer se iznos pomoći izračunava kao postotak vrijednosti proizvodnje koju je svaka proizvođačka organizacija stavila na tržište. Ako je izgubljen velik dio cijele berbe, proizvođačke organizacije mogu izgubiti status priznate organizacije jer je jedan od kriterija priznavanja postizanje određene minimalne vrijednosti proizvodnje stavljene na tržište, koja se utvrđuje na nacionalnoj razini. To bi značilo dvostruki gospodarski gubitak, što bi ugrozilo dugoročnu stabilnost proizvođačkih organizacija.
            
            
               (4)S obzirom na sve češće prirodne katastrofe ili nepovoljne klimatske uvjete i posljedične znatno veće gubitke u proizvodnji, zaštitna mjera iz članka 23. stavka 4. Delegirane uredbe (EU) 2017/891 prema kojem se smatra da vrijednost proizvodnje stavljene na tržište pojedinog proizvoda predstavlja 65 % njegove vrijednosti u prethodnom referentnom razdoblju, nije dovoljna. 
            
            
               (5)Stoga, da bi se postigla gospodarska i financijska stabilnost predmetnih proizvođačkih organizacija koje su pretrpjele velike gubitke u vrijednosti proizvodnje stavljene na tržište uzrokovane prirodnim katastrofama i nepovoljnim klimatskim uvjetima, trebalo bi povećati gornju granicu za izračun vrijednosti proizvodnje stavljene na tržište za određeno referentno razdoblje. Uzimajući u obzir znatnu štetu uzrokovanu nedavnim nepovoljnim klimatskim uvjetima, vrijednost proizvodnje stavljene na tržište utvrđenu u članku 23. stavku 4. Delegirane uredbe (EU) 2017/891 trebalo bi u slučaju prirodnih katastrofa i nepovoljnih klimatskih uvjeta povećati na 85 %. 
            
            
               (6)Nadalje, trebalo bi spriječiti da proizvođačke organizacije koje ulažu u preventivne mjere i ipak pretrpe znatnu štetu zbog prirodnih katastrofa, nepovoljnih klimatskih uvjeta, bolesti bilja ili najezde nametnika, osim što pretrpe gubitke u vrijednosti proizvodnje stavljene na tržište, prime i manju financijsku pomoć Unije. Stoga bi vrijednost proizvodnje stavljene na tržište utvrđenu u članku 23. stavku 4. Delegirane uredbe (EU) 2017/891 trebalo povećati na 100 % za proizvođačke organizacije koje dokažu da su poduzele potrebne preventivne mjere protiv bolesti bilja, najezde nametnika, prirodnih katastrofa i nepovoljnih klimatskih uvjeta kao što su npr. uspostava sustava grijanja ili mreža na poljima, programi osiguranja ili uzajamni fondovi. 
            
            
               (7)Delegiranu uredbu (EU) 2017/891 trebalo bi stoga na odgovarajući način izmijeniti,
            
            
               (8)Budući da se operativni programi provode po kalendarskim godinama i da se izračun vrijednosti proizvodnje stavljene na tržište prema kojoj se utvrđuje maksimalni iznos financijske pomoći Unije temelji na prethodnoj kalendarskoj godini, potrebno je da ova Uredba stupi na snagu što prije, odnosno sljedećeg dana od dana objave u Službenom listu Europske unije,
            
            
               DONIJELA JE OVU UREDBU:
            
            
               Članak 1.
            
            
               U članku 23. stavku 4. Delegirane uredbe (EU) 2017/891 drugi podstavak zamjenjuje se sljedećim:
            
            
               „U slučaju smanjenja vrijednosti proizvoda od najmanje 35 % zbog prirodnih katastrofa, klimatskih uvjeta, bolesti bilja ili najezde nametnika koji su izvan odgovornosti i kontrole proizvođačke organizacije, smatra se da vrijednost proizvodnje stavljene na tržište tog proizvoda predstavlja 85 % njegove vrijednosti u prethodnom referentnom razdoblju. Proizvođačka organizacija dužna je dokazati nadležnom tijelu predmetne države članice da su ti razlozi bili izvan njezine odgovornosti i kontrole. Ako proizvođačka organizacija dokaže nadležnom tijelu predmetne države članice da je poduzela potrebne preventivne mjere protiv predmetne prirodne katastrofe, klimatskih uvjeta, bolesti bilja ili najezde nametnika, smatra se da vrijednost proizvodnje stavljene na tržište tog proizvoda predstavlja 100 % njegove vrijednosti u prethodnom referentnom razdoblju.”
            
            
               Članak 2.
            
            
               Ova Uredba stupa na snagu sljedećeg dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 12.10.2021.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        SL L 347, 20.12.2013., str. 671.
               
               
                  
                     (2)
                  
                        Uredba Vijeća (EZ) br. 2012/2002 od 11. studenoga 2002. o osnivanju Fonda solidarnosti Europske unije (SL L 311, 14.11.2002., str. 3.).
               
               
                  
                     (3)
                  
                        Provedbena uredba Komisije (EU) 2018/108 оd 23. siječnja 2018. o hitnoj mjeri u obliku pomoći poljoprivrednicima zbog poplava i obilnih kiša na određenim područjima Litve, Latvije, Estonije i Finske (SL L 19, 24.1.2018., str. 6.).
               
               
                  
                     (4)
                  
                        Delegirana uredba Komisije (EU) 2017/891 оd 13. ožujka 2017. o dopuni Uredbe (EU) br. 1308/2013 Europskog parlamenta i Vijeća u pogledu sektora voća i povrća te prerađevina voća i povrća i o dopuni Uredbe (EU) br. 1306/2013 Europskog parlamenta i Vijeća u pogledu novčanih kazni koje će se primjenjivati u tim sektorima i o izmjeni Provedbene uredbe Komisije (EU) br. 543/2011 (SL L 138, 25.5.2017., str. 4.).